Na osnovu članom 90. Zakona o javnim nabavkama Bosne i Hercegovine („Službeni glasnik BiH", br.39/14), a u skladu sa odredbama Pravilnika o postupku direktnog sporazuma SI. glasnik BiH, broj: 90/14 od 18.11.2014. godine i članova 86. i 128. Pravila JU Osnovne škole „Srednje“ Ilijaš, broj 01-III-631/14 od 21.03.2014. godine Školski odbor JU Osnovne škole „Srednje“ Ilijaš na svojoj drugoj vanrednoj sjednici, održanoj dana 23.01.2015. godine donosi:

INTERNI

PRAVILNIK O POSTUPKU DIREKTNOG SPORAZUMA

Član 1.

Predmet Pravilnika

Ovim Pravilnikom definira se postupak javne nabavke roba, usluga i radova putem direktnog sporazuma iz člana 90. Zakona o javnim nabavkama, kojim se reguliše to da direktni sporazum predstavlja postupak u kojem ugovorni organ nakon ispitivanja tržišta traži pismeni prijedlog cijene ili ponudu od jednog ili više ponuđača i pregovara ili prihvata tu cijenu, kao uslov za konačni sporazum.

**Član 2.**

Usklađenost sa propisima

Ugovorni organ je u postupku provođenja direktnog sporazuma dužan provesti postupak u skladu s Zakonom o javnim nabavkama, Pravilnikom o postupku direktnog sporazuma te Internim Pravilnikom o postupku direktnog sporazuma.

**Član 3.**

Uslovi za primjenu direktnog sporazuma

Postupak direktnog sporazuma se može provesti kada je procijenjena vrijednost istovrsnih roba, usluga ili radova na godišnjem nivou jednaka ili manja od 6.000,00 KM.

Ugovorni organ može tokom jedne godine za isti predmet nabavke potrošiti do 6.000,00 KM putem ovog postupka.

Ugovorni organ može započeti postupak direktnog sporazuma ako je takva nabavka predviđena planom nabavki ili kada Ugovorni organ donese posebnu odluku o pokretanju direktnog sporazuma u skladu s relevantnim odredbama Zakona o javnim nabavkama.

**Član 4.**

Odluka o pokretanju postupka javne nabavke

Ugovorni organ pokreće postupak javne nabavke donošenjem odluke ili rješenja u pisanom obliku koje obavezno sadrži:

* zakonski osnov za provođenje postupka javne nabavke;
* predmet javne nabavke;
* procijenjenu vrijednost javne nabavke;
* podatke o izvoru – načinu finansiranja;
* vrstu postupka javne nabavke.

**Član 5.**

Principi provođenja postupka direktnog sporazuma

Postupak direktnog sporazuma provodi se na način da se osigurava poštivanje principa iz

Člana 3. Zakona o javnim nabavkama Bosne i Hercegovine, a kako slijedi:

“Ugovorni organ dužan je da postupa transparentno, da se u postupku javne nabavke prema

kandidatima/ponuđačima ponaša jednako i nediskriminirajuće, na način da osigura pravičnu i

aktivnu konkurenciju, s ciljem najefikasnijeg korištenja javnih sredstava u vezi s predmetom

nabavke i njegovom svrhom.”

**Član 6.**

Ovlašteni organi za odobrenje nabavki

Direktor JU Osnovne škole „Srednje“ Ilijaš“ je ovlašteni organ za odobravanje nabavnog zahtjeva za nabavke roba, usluga ili radova čija je vrijednost jednaka ili manja 6.000,00 KM (šesthiljada KM). Ugovorni organ dužan je dodjeljivati ugovore o javnoj nabavci robe, usluga i radova primjenjujući postupke definirane Zakonom o javnim nabavkama, Pravilnikom o postupku direktnog sporazuma i Internim pravilnikom o postupku direktnog sporazuma.

 Član 7.

Početak postupka

Procjenjivanje vrijednosti nabavki koja se dodijeljuje direktnim sporazumom vrši se u skladu s članom 15. Zakona o javnim nabavkama Bosne i Hercegovine. Procijenjena vrijednost mora biti važeća u trenutku kada ugovorni organ zatraži prijedlog cijene ili ponudu od jednog ili više subjekata.

Postupak direktnog sporazuma započinje donošenjem odluke ili rješenja u pisanom obliku.

 **Član 8.**

Izvršenje postupka

Ugovorni organ ispituje tržište te traži pisani prijedlog cijene ili ponudu od jednog ili više privrednih subjekata koji obavljaju djelatnost koja je predmet javne nabavke.

Nakon što primi prijedlog cijene ili ponudu od jednog ili više ponuđača, a prije zaključivanja direktnog sporazuma, ugovorni organ:

* pregovara sa ponuđačem/ponuđačima o cijeni i/ili
* prihvata prijedlog cijene ili ponudu jednog ponuđača i/ili
* provodi drugu vrstu postupka definisanu Zakonom

 **Član 9.**

Izbor ponuđača

Kod izbora ponude na osnovu koje će biti dodjeljen ugovor, ugovorni organ treba uzeti u obzir faktore kao što su cijena, količina, kvalitet, tehnički opis, estetske i funkcionalne zahtjeve, karakteristike koje se odnose na okolinu, vrijeme i period isporuke i sl.

Ugovorni organ bira ponuđača na način koji garantira najbolju razmjenu vrijednosti za novac. Kada vodi pregovore koji se odnose na prijedlog cijene ili ponudu, ugovorni organ djeluje u skladu sa dobrom komercijalnom praksom.

Kada traži prijedlog cijena ili ponudu, ugovorni organ daje ponuđačima određeni rok da pripreme prijedlog cijene ili ponudu, uzimajući u obzir kompleksnosti nabavke.

**Član 10.**

Zaključivanje direktnog sporazuma

Direktni sporazum smatra se zaključenim:

1. Kod nabavki čija vrijednost iznosi do 1.000,00 KM (jednahiljada KM), prilaganjem računa ili druge odgovarajuće dokumentacije;
2. Kod nabavki čija vrijednost je viša od 1.000,00 KM (jednahiljada KM), ugovorni organ je dužan zaključiti ugovor.

 **Član 11.**

 Stupanje na snagu

Ovaj pravilnik stupa na snagu osmog dana od dana objavljivanja na oglasnoj tabli škole.

Djl .broj: 01-I-48/15 Predsjednik Školskog odbora

Ilijaš, 26.01.2015.g. \_\_\_\_\_\_\_\_\_\_\_\_\_\_\_\_\_\_

 Almin Mališević